钦定古今图书集成/理学汇编/文学典/第061卷 > 僧应之
## 钦定古今图书集成/理学汇编/文学典/第061卷 > 僧应之

按马令《南唐书》本传：“僧应之，姓王，其先南闽人。能文
章，习柳氏笔法，以善书冠江左。初举进士，一黜于有
司，投册骂曰：‘吾不能以区区章句取程于庸人’。遂学
为浮屠。保大中，授文章应制，大德赐紫。凡祷祠章疏，
一笔即就，意如宿构。元宗喜《楞严经》，命左仆射冯延
己为序。其略曰：‘《首楞严经》者，自为菩萨密因，始破阿’”
难之迷，终证菩提之悟。然则阿难，古佛也，岂有迷哉？
迷者，悟之对也。迷苟不立，悟亦何取？是故因迷以设
问，凭悟而明解。皇上聪明文思，探赜索隐，云散日朗，
尘开镜明，以为大赉四方，未为盛德，普济一世，始曰
至仁。或启佛乘，必归法要。敕应之书，镂版既成，上之
元宗，叹曰：“是深得公权之法者也。吾闻公权尝以笔
谏穆宗，为之改容，今效其法，尚可想见其风采。”应之
书名由是益振。迁右街僧录，固辞，求居奉先西庵，许
之。应之多著述，尤喜音律，尝以《赞礼》之文，寓诸乐谱，
其声少下，而终归于梵音，赞念协律，自应之始。